Document ID: 32007D0363

KOMMISSIONENS BESLUTNING
af 21. maj 2007
om retningslinjer for medlemsstaterne vedrørende udarbejdelse af en enkelt integreret, flerårig, national kontrolplan i henhold til Europa-Parlamentets og Rådets forordning (EF) nr. 882/2004
(meddelt under nummer K(2007) 2099)
(EØS-relevant tekst)
(2007/363/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 43, stk. 1, og
ud fra følgende betragtninger:
(1)
Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (2) har til formål at sikre et højt niveau for beskyttelsen af menneskers sundhed og af forbrugernes interesser i relation til fødevarer.
(2)
Ved forordning (EF) nr. 882/2004 er der fastsat generelle regler for den offentlige kontrol, Fællesskabet eller medlemsstaternes kompetente myndigheder gennemfører for at undersøge, om foderstof- og fødevarelovgivningen samt dyresundheds- og dyrevelfærdsbestemmelserne er overholdt.
(3)
I henhold til artikel 41 i forordning (EF) nr. 882/2004 skal hver medlemsstat udarbejde en enkelt integreret, flerårig, national kontrolplan for at sikre en effektiv gennemførelse af artikel 17, stk. 2, i forordning (EF) nr. 178/2002, af dyresundheds- og dyrevelfærdsbestemmelser samt af artikel 45 i forordning (EF) nr. 882/2004 (herefter benævnt »den nationale kontrolplan«).
(4)
De nationale kontrolplaner skal desuden udgøre et solidt grundlag for den kontrol, som Kommissionens kontroltjenester skal foretage i medlemsstaterne.
(5)
I henhold til artikel 27a i Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (3) finder artikel 41-46 i forordning (EF) nr. 882/2004 vedrørende nationale kontrolplaner, årsrapporter og fællesskabskontrol i medlemsstaterne og i tredjelande anvendelse med henblik på at sikre en effektiv gennemførelse af samme direktiv.
(6)
I artikel 42 i forordning (EF) nr. 882/2004 fastlægges principper for udarbejdelsen af de nationale kontrolplaner og især de generelle oplysninger, planerne skal indeholde.
(7)
I henhold til artikel 43 i forordning (EF) nr. 882/2004 skal Kommissionen udarbejde retningslinjer for de nationale kontrolplaner, blandt andet med henblik på at fremme en konsekvent, global og integreret model for offentlig kontrol, som omfatter alle sektorer og alle led i fødevare- og foderkæden, herunder import og indførsel til Fællesskabet af foder og fødevarer, og som gør det muligt at efterprøve, at foderstof- og fødevarelovgivningen og lovgivningen om dyresundhed og dyrevelfærd er overholdt (herefter benævnt »retningslinjerne«).
(8)
Det fremgår ligeledes af artikel 43 i forordning (EF) nr. 882/2004, at der i de nationale kontrolplaner skal tages hensyn til retningslinjerne. Retningslinjerne er ikke bindende, men skal give medlemsstaterne nyttig vejledning vedrørende gennemførelsen af forordningen. Artikel 43 indeholder desuden en specifik beskrivelse af formålet med og indholdet af retningslinjerne for de nationale kontrolplaner.
(9)
I artikel 45 i forordning (EF) nr. 882/2004 er det fastsat, at der regelmæssigt skal foretages EF-audit i medlemsstaterne for at undersøge, om den offentlige kontrol er i overensstemmelse med de nationale kontrolplaner og med EF-lovgivningen.
(10)
Visse aspekter er det kun muligt at udvikle på grundlag af praktiske erfaringer med gennemførelse af de nationale kontrolplaner og audit gennemført hos medlemsstaternes kompetente myndigheder i henhold til artikel 4, stk. 6, i forordning (EF) nr. 882/2004 og foretaget af Kommissionens eksperter i henhold til samme forordnings artikel 45 samt på grundlag af oplysningerne i de årsrapporter, medlemsstaterne forelægger i henhold til forordningens artikel 44. Udviklingen af retningslinjerne bør derfor ske i flere faser.
(11)
Retningslinjerne i denne beslutning bør således fokusere på de elementer i de nationale kontrolplaner, der skal være på plads i medlemsstaterne, for at minimumskravene i forordning (EF) nr. 882/2004, og især principperne i artikel 42 for udarbejdelsen af de nationale kontrolplaner, er opfyldt. Retningslinjerne bør også danne grundlag for fællesskabskontrollen i medlemsstaterne.
(12)
Om nødvendigt vil der senere - i lyset af de erfaringer, der gøres - løbende kunne udarbejdes yderligere retningslinjer vedrørende specifikke spørgsmål.
(13)
Bilaget til Kommissionens beslutning 2006/677/EF af 29. september 2006 om retningslinjer med kriterier for gennemførelsen af audit i henhold til Europa-Parlamentets og Rådets forordning (EF) nr. 882/2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (4), indeholder retningslinjerne med kriterier for gennemførelsen af audit i henhold til artikel 4, stk. 6, og artikel 43, stk. 1, litra i), i forordning (EF) nr. 882/2004.
(14)
Retningslinjerne vedrørende strukturen i og indholdet af medlemsstaternes årsrapporter til Kommissionen, jf. artikel 44 i forordning (EF) nr. 882/2004, vil blive vedtaget på et senere tidspunkt.
(15)
Det vil være Kommissionens opgave løbende at revurdere og om nødvendigt opdatere retningslinjerne i denne beslutning, efter at den har modtaget og gennemgået de nationale kontrolplaner, i lyset af medlemsstaternes erfaringer med gennemførelsen af forordning (EF) nr. 882/2004.
(16)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De i artikel 43, stk. 1, i forordning (EF) nr. 882/2004 omhandlede retningslinjer, som der skal tages hensyn til i den flerårige nationale kontrolplan (herefter benævnt »den nationale kontrolplan«), som skal udarbejdes i henhold til samme forordnings artikel 41, er indeholdt i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 21. maj 2007.

Labels: 0
17
15
6